钦定古今图书集成/方舆汇编/职方典/第1125卷 > 《鹭鸶陂记》俞绘
## 钦定古今图书集成/方舆汇编/职方典/第1125卷 > 《鹭鸶陂记》俞绘

距县之东南三十里，为十都，其山至此而尤簇。最高
第一峰曰“雨山。”雨山之麓，皆田畴也。山泉溪涧，杂流
为河，故田资以溉。然溉以筒车，以故河多浮沙，稍晴
则伏流沙底，车为之不转毂矣。民无所用其力，而嘉
苗立就槁。邑人汪恭以冠带归省，相地可堰，乃合庞
景明辈佥谋之，倡白金二十两，购民人汪凯鹭鸶岩
下去浮沙，就坚土筑基既定，遂兴工于成化丙戌七
月，次年十一月讫事。陂长三十丈有奇，阔倍之。圳长
三百六十丈，阔六尺，深如阔，大小木七千有奇，石三
百颗，所溉田六百馀亩。按陂水之源，一自西江宁县，
一自通山界首。源苦不远，旱未一月，水不上圳矣。然
陂上有潭，潭中有泉曰“茅林。”大旱绝流，则车戽之，故
岁每有收噫。昔李冰堰水，蜀不忧旱，由其有度，越人
之识也。汪公以为吾不事他，式崇自乖厓卧白泉，而
碧田变为沃壤。今所利虽非甚钜，而苟有济于民事
者，不可不尽乃心而极乃力也。余思雨山之麓，自古
有河，何前此之勿堰，岂前人不利水黍耶？岂今见乖
厓之利而前独不能见，亦其识量之不如也。使汪公
肯寄民社以长水利，夫子嘉侨大夫养惠不过田畴
封洫之事；惜也，汪公厌仕进而乐田园也。余重其为
人，重其所事皆可书，遂记之能言之石，以永其传云。